|  |  |  |  |  |  |
| --- | --- | --- | --- | --- | --- |
| |  | | --- | |  | | Statsråd Anette Trettebergstuen  Kultur- og likestillingsdepartementet | | [postmottak@sd.dep.no](mailto:postmottak@sd.dep.no) | |  | |  |
|  | B21-Krav Statsbudsjettet 2023 |
|  | Saksbehandler: Cato Lie |
|  |  |
|  | Oslo 20. desember 2021 |
|  |  |
|  |  |

**FFOs krav til statsbudsjettet 2023**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. 23. november sendte vi over våre hovedkrav til regjeringen knyttet til statsbudsjettet for 2023:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse. Vi stiller mer detaljerte krav til ni departementer (inkludert Kulturdepartementet), og vil sende kopi av kravbrevene til Kultur- og likestillingsministeren som koordineringsansvarlig for saker som gjelder mennesker med funksjonsnedsettelse.

**Her følger FFOs krav til statsbudsjettet for 2023 på kultur- og likestillingsdepartementets område:**

* *FFO ber regjeringen om å inkorporere CRPD i norsk menneskerettslovgivning og sikre at norsk lovverk er harmonisert med CRPD.*
* *FFO ber regjeringen om å sette 2035 som tidsfrist for universell utforming av det norske samfunnet.*
* *FFO ber regjeringen realisere Veikart for universell utforming av nærskolen 2030, og primært sette av 400 mill. øremerkede kroner i revidert nasjonalbudsjett 2022 - sekundært i statsbudsjettet for 2023. Etter det må det årlig avsettes 200 mill. kroner frem mot 2030[[1]](#footnote-2). FFO ber regjeringen om å gjennomføre en holdningskampanje som understreker nytten og nødvendigheten av universell utforming og sikrer inkludering av funksjonshemmede.*
* *FFO ber regjeringen om å sørge for at alle planer og strategier for deltakelse i idrett og på fritidsarenaer inkluderer mennesker med funksjonsnedsettelse. Det må stilles krav om tilgjengelighet ved støtte til idrett, kultur og fritidstiltak.*
* *FFO ber regjeringen om å sørge for at den kommunale ordningen med ledsagerbevis gjøres nasjonal, lovfestes og utvides.*
* *FFO ber regjeringen om å sørge for å få på plass standardisert informasjon om tilgjengelighet for butikker, kultur- og idrettsarenaer og spisesteder.*
* *FFO ber om at Kulturdepartementet igangsetter en lovutredning om Likestillings- og diskrimineringsloven.*
* *FFO ber regjeringen om å styrke Likestillings- og diskrimineringsombudet og -nemda økonomisk slik at klagesaker kan behandles raskere.*
* *FFO ber regjeringen om å etablere en egen momskompensasjonsordning for frivillighetsbygg i betydningen organisasjonseide bygg til bruk i organisasjonenes frivillige virksomhet.*
* *FFO ber regjeringen om å øke bevilgningen til studieforbund, kap. 315 - post 73, til en ramme på 200 mill. kroner for 2023. FFO ber videre departementet om å sikre at fordelingen mellom opplæringsmidler og tilretteleggingsmidler videreføres. FFO ber også om at det kan utøves skjønn i beregningen av rammer for de ulike studieforbundene i 2023 slik at enkelte studieforbund ikke straffes for nedgang i aktivitet under pandemien.*
* *FFO ber om at tilskuddsordningen for funksjonshemmedes organisasjoner økes til 285 mill. kroner.*
* *FFO ber om at det avsettes 1 000 000 kroner til sivilt samfunns arbeid med Norges høring om CRPD i 2023 (2024).*

**Inkorporering av CRPD i norsk menneskerettelovgivning**

FN-konvensjonen for funksjonshemmedes rettigheter (CRPD) slår fast at hensiktsmessige tiltak skal treffes for å sikre at funksjonshemmede på lik linje med andre får tilgang til det fysiske miljøet, transport, informasjon og kommunikasjon. FNs bærekraftsmål har klare ambisjoner for bærekraft og inkludering innen 2030.

Samtidig vet vi at det er langt igjen til Norge er et universelt utformet samfunn med like muligheter for alle borgere.Dette er grundig dokumentert i Bufdirs tilstandsanalyse om status for universell utforming i Norge, og i sivilt samfunns rapport til FN-komiteen for funksjonshemmedes rettigheter. Både CRPD-komiteen og FNs forrige spesialrapportør for funksjonshemmedes rettigheter, Catalina Devandas, har påpekt det samme.

Videre er funksjonshemmedes erfaringer at dagens lovverk er for svakt til å bygge ned samfunnsskapte barrierer og sikre likestilling. Det gjelder for alle samfunnsområder og er en sterkt medvirkende årsak at Norge i svært liten grad er universelt utformet. Vi vil derfor understreke at det er viktig med en helhetlig tilnærming for å styrke dagens lovverk, og at CRPD inkorporeres i norsk menneskerettslovgivning på lik linje med Barne- og Kvinnekonvensjonen (som allerede er inkorporert). Dette vil være i tråd med de menneskerettslige forpliktelser som ligger i at funksjonshemmede skal ha likestilt tilgang til alle deler av det norske samfunn.

*FFO ber regjeringen om snarest mulig å inkorporere CRPD i norsk menneskerettslovgivning og sikre at norsk lovverk er harmonisert med CRPD.*

## Behov for en tidsfrist i handlingsplanen for universell utforming

Vi hadde berettiget håp om at regjeringens handlingsplan for universell utforming (2021-2025) skulle ta tak i de store utfordringene i det norske samfunnet på dette området. Vi forventet at den skulle ta tak i utfordringene innen bygg, infrastruktur, transportmateriell og ombordstigning, uteområder og IKT, men ble skuffet.

Vi mener at et tettere samarbeid mellom ansvarlige departementer og direktorater må til for å få større fremdrift i arbeidet med universell utforming. Dette må forankres i regjeringens strategi og handlingsplan for likestilling av mennesker med funksjonsnedsettelse, der økt samordning og koordinering er et mål.

Kulturdepartementet, som koordinerer arbeidet med strategien og handlingsplanen, må sikre at dette skjer. FFO forventer også at departementet sikrer organisasjonene tett involvering i oppfølgingen av handlingsplanen for universell utforming. Handlingsplanen må følges opp med midler til gjennomføring i hele perioden. FFO mener 2035 må settes som tidsfrist for universell utforming av samfunnet.

*FFO ber regjeringen sette 2035 som tidsfrist for universell utforming av det norske samfunnet.*

**Veikart universelt utformet nærskole 2030**

Universelt utformete skoler, undervisning og læremateriell er kanskje det viktigste inkluderingstiltaket i skolen. Men i mange skoler er ikke dette godt nok. Det er diskriminerende, og godt dokumentert – for eksempel i rapportene [Barrierer i det fysiske læringsmiljøet for elever med nedsatt funksjonsevne](https://bufdir.no/aktuelt/ny_rapport_barrierer_i_det_fysiske_laringsmiljoet_for_elever_med_nedsatt_funksjonsevne/) og [Universell utforming av grunnskolen – Hvor er vi i 2021?](https://ungefunksjonshemmede.no/ressurser/publikasjoner/universell-utforming-av-grunnskolen-hvor-er-vi-i-2021/)

Barrierene elever med funksjonsnedsettelse møter i skolen virker sosialt ekskluderende og bidrar til redusert læring og utvikling. Universell utforming sikrer inkludering og gode læringsbetingelser for denne gruppen, men gir også gode gevinster for andre elever. Veikartet er en plan og verktøy for å komme dit, og er også samfunnsøkonomisk lønnsomt. Kommunene spiller en viktig rolle i arbeidet, men mangler i ange tilfeller mål, midler og kompetanse til å følge opp dette. Det er derfor stort behov for statlig styring og øremerkede midler til gjennomføringen.

FFO viser til Hurdalsplattformen, der regjeringen sier den vil jobbe for et universelt utformet Norge, samt gjennomføre veikartet. Dette må starte opp raskest mulig, og FFO ønsker at det skal avsettes penger til dette allerede i Revidert nasjonalbudsjett for 2022 - men i hvert fall fra 2023. I tillegg til årlige økonomiske bevilgninger må det settes en frist for dette innen 2030 i en forskrift til plan- og bygningsloven. Funksjonshemmedes organisasjoner må involveres i arbeidet.

*FFO ber regjeringen realisere Veikart for universell utforming av nærskolen 2030, og primært sette av 400 mill. øremerkede kroner i revidert nasjonalbudsjett 2022 - sekundært i statsbudsjettet for 2023. Etter det må det årlig avsettes 200 mill. kroner frem mot 2030[[2]](#footnote-3).*

**Holdningskampanje for universell utforming og inkludering**

Artikkel 8 i CRPD pålegger staten å treffe tiltak for økt bevisstgjøring i hele samfunnet om mennesker med nedsatt funksjonsevne, bekjempe negative holdninger og fordommer og øke bevisstheten om hvordan funksjonshemmede bidrar i samfunnet.

Universell utforming er bra for alle, men for mennesker med funksjonshemning og kronisk sykdom er det en helt grunnleggende forutsetning for å kunne leve likestilte, gode og selvstendige liv. Universell utforming er også samfunnsøkonomisk lønnsomt. Når alle kan ta seg en utdanning på like vilkår og få tilgang til arbeidslivet, vil flere bidra til fellesskapet og delta i samfunnet.

Funksjonshemmedes erfaringer er at dagens lovverk er for svakt til å bygge ned samfunnsskapte barrierer og sikre likestilling. Det gjelder for alle samfunnsområder og er en sterkt medvirkende årsak at Norge i svært liten grad er universelt utformet.

FNs medlemsland har vært tydelig på at for å klare å oppnå bærekraftsmålene må man «leave no one behind», altså at funksjonshemmede og andre utsatte grupper skal løftes først. Flere av målene omhandler funksjonshemmede direkte. Universell utforming vil være et svært godt verktøy for å innfri flere av bærekraftsmålene.

Det behov for kartlegging og forskning som systematisk undersøker graden av universell utforming på alle områder. Ved å gjenta slike undersøkelser med jevne mellomrom kan vi følge utviklingen over tid. Holdninger påvirker det vi gjør – eller ikke gjør – også innen universell utforming. Det er altfor lett å sette dette til side.Holdningsarbeid blant dem som skal sørge for universell utforming må derfor være en del av regjeringens oppfølgingsarbeid.

*FFO ber regjeringen gjennomføre en holdningskampanje som understreker nytten og nødvendigheten av universell utforming og sikrer inkludering av funksjonshemmede i det norske samfunn.*

**En aktiv fritid for alle**

Undersøkelsen «Det viktigste er å delta»[[3]](#footnote-4) i regi av Unge funksjonshemmede og FFO, viser at mange utestenges fra deltagelse på kultur og fritidsarenaer på grunn av funksjonshemming eller kronisk sykdom. Mange hindre står i veien for deltakelse: manglende transport- og parkeringsmuligheter, manglende tilgjengelighet og universell utforming, mangelfulle assistanse- og ledsagerordninger, negative holdninger og fordommer og mangel på informasjon - for å nevne noen.

Å legge til rette for deltagelse for mennesker med funksjonsnedsettelse på fritidsarenaer vil kreve mer offensive tiltak enn de som er listet opp i handlingsplanen *Bærekraft og like muligheter – et universelt utformet Norge (2021–2025)* og andre mindre tiltak i handlingsplanen *Et samfunn for alle 2020-2025.*

Mange trenger ledsager for å kunne delta i idrett og være aktive. Dagens ordninger, blant annet støttekontaktordningen, dekker ikke dette behovet. Det må komme på plass en ledsagerordning innenfor idretten, der de som trenger det kan velge sin egen ledsager og der ledsager blir honorert.

Det største hinderet for deltagelse er mangel på informasjon om tilgjengelighet. God informasjon vil bidra til mer deltagelse. Det kan være informasjon som legges ut på nettsidene til butikker, spisesteder, arrangementer og kulturtilbydere, og kanskje på sikt også standardiseres.

*FFO ber regjeringen sørge for at alle planer og strategier for deltakelse i idrett og på fritidsarenaer inkluderer barn og unge med funksjonsnedsettelse. Videre må det stilles krav om tilgjengelighet for funksjonshemmede til de ansvarlige når det gis støtte til idrett, kultur og fritidstiltak.*

*FFO ber regjeringen sørge for at den kommunale ordningen med ledsagerbevis på attraksjoner og offentlig transport lovfestes og utvides.*

*FFO ber regjeringen sørge for å få på plass standardisert informasjon om tilgjengelighet for butikker, kultur- og idrettsarenaer og spisesteder, kanskje som en utvidelse av sertifiseringsordningen «Tilgjengelighetsmerket», som norske konsertarrangører står bak.*

**Lovutvalg som oppfølging av CRPD**

FN-komiteen for CRPD har kommet med anbefalinger til Norge om å styrke diskrimineringsvernet. Det er noen svakheter i Likestillings- og diskrimineringsloven som hindrer et effektivt diskrimineringsvern. FFO mener Kulturdepartementet som ansvarlig departement for Likestillings- og diskrimineringsloven bør sette ned et lovutvalg for å utrede dette.

Utvalget bør blant annet se på om likestillings- og diskrimineringsombudets tilbud når ut med rettshjelp til funksjonshemmede, bruken av rettshjelp ellers, bruk av retting, samt konsekvenser av lang saksbehandlingstid. FN anbefalte også Norge å sikre krav i kringkastingsloven om teksting av programmer hele døgnet. Mange har behov for dette.

*FFO ber om at Kulturdepartementet igangsetter en lovutredning om Likestillings- og diskrimineringsloven.*

**Styrking av Diskrimineringsnemda og Likestillings- og diskrimineringsombudet**

Klagesaker som fremmes for Diskrimineringsnemda har en uakseptabel lang saksbehandlingstid – noen ganger tar det ett år før sakene får et vedtak. Gjelder saken manglende universell utforming av IKT-løsninger kan det ta flere måneder ekstra før nettsiden eller appen er utbedret slik at den innfris dagens lovkrav.

Likestillings- og diskrimineringsombudets mandat er å fremme likestilling og kjempe mot diskriminering. Mennesker med funksjonsnedsettelse opplever alt for ofte brudd på sine rettigheter, og for å sikre disse bedre er det nødvendig å styrke ombudet.

Vi er glade for at Støreregjeringen i sin politiske plattform ønsker å «Styrkje Likestillings- og diskrimineringsombodet, likestillingssentera, Diskrimineringsnemnda og organisasjonane som arbeider for auka likestilling.» Vi forventer at det skjer i Statsbudsjettet for 2023.

*FFO ber regjeringen om å styrke Diskrimineringsnemda og Likestillings- og diskrimineringsombudet med 5 mill. kroner hver i Statsbudsjettet for 2023.*

**Momskompensasjon**

FFO forutsetter at det innen 2023 er på plass en rettighetsfestet ordning med full momskompensasjon for varer og tjenester. Men momskompensasjon for frivillighetsbygg er ikke inkludert i den ordinære ordningen. Sammen med resten av frivilligheten foreslår FFO at det innføres en egen momskompensasjonsordning for frivillighetsbygg som i dag ikke kvalifiserer for kompensasjon i den ordinære momskompensasjonsordningen for frivillige organisasjoner. En slik ordning er allerede etablert for idrettsanlegg. Denne skal dekke momsutgifter til ny-, på- og ombyggingskostnader til bygg, anlegg og annen fast eiendom.

FFO har organisasjoner som i dag gir tilbud om rehabilitering, læring og mestring i egne lokaler der de stor grad finansierer et arbeid som kunne vært et offentlig ansvar. Det er rimelig at driften av disse byggene har samme vilkår som idrettsanlegg og offentlige bygg.

*FFO ber om at det i etableres en egen momskompensasjonsordning for frivillighetsbygg*

*i betydningen organisasjonseide bygg til bruk i organisasjonenes frivillige virksomhet.*

**Opplæring i regi av studieforbundene**

Studieforbundet Funkis, som representerer storparten av FFOs medlemsorganisasjoner, har fra 2021 mottatt sitt tilskudd fra Kulturdepartementet. Funkis sitt opplæringstilbud er et sterkt bidrag i det lokale mestringsarbeidet for personer med funksjonshemming og kronisk sykdom.

Det har vært en stor nedgang i kursaktiviteter grunnet pandemi. Dette har særlig truffet våre medlemsorganisasjoner hvor mange har vært i risikogruppene. Studieaktiviteter er en viktig del av å få frivilligheten aktiv igjen etter pandemien, og vi er derfor bekymret for rammene i 2023 da disse beregnes ut fra aktivitet under pandemien. Vi vil her be om at det for 2023 kan utøves et skjønn slik at enkelte grupper ikke rammes uforholdsmessig. Det er viktig at tilskudd til Studieforbundet Funkis blir opprettholdt på 2022-nivå i 2023.

For FFOs organisasjoner er sammenhengen mellom opplæringstilskudd og tilretteleggingstilskudd av avgjørende betydning. For å ha et likeverdig opplæringstilbud med andre har våre organisasjoner et stort behov for tilrettelegging. Tilretteleggingstilskuddet sikrer at flere får delta og bidra i frivilligheten og i samfunnet til tross for ulike former for funksjonsnedsettelser.

I to år har det vært tilskuddsrammer for studieforbundene som forutsetter delfinansiering via spillemidler. Dette er en uforutsigbar løsning. FFO mener posten i statsbudsjettet må økes og inkludere hele rammen. FFO vil anslå at en minimumsramme på 200 mill. kroner er nødvendig for å kunne styrke aktiviteten i studieforbundene, slik Hurdalplattformen tar til orde for.

*FFO ber regjeringen øke bevilgningen til studieforbund,* kap. 315 - post 73, til *en ramme på 200 mill. kroner for 2023.*  *FFO ber videre departementet om å sikre at fordelingen mellom opplæringsmidler og tilretteleggingsmidler videreføres. FFO ber også om at det kan utøves skjønn i beregningen av rammer for de ulike studieforbundene i 2023 slik at enkelte studieforbund ikke straffes for nedgang i aktivitet under pandemien.*

**Tilskuddsordningen for funksjonshemmedes organisasjoner**

Funksjonshemmedes organisasjoner mottar i hovedsak sine tilskudd fra Kulturdepartementet. Det var 133 tilskuddsberettigede organisasjoner i ordningen i 2021. Det har vært en jevn økning. Tilskuddsordningen for funksjonshemmedes organisasjoner utgjør for de fleste det viktigste bidraget til at organisasjonene skal kunne utøve sin rolle som interessepolitisk aktør, drive medlemspleie og bygge samarbeid og nettverk i organisasjonen.

Både 2020 og 2021 har vært et krevende år, også for funksjonshemmedes organisasjoner. Kompensasjonsordninger og krisepakker har i liten grad truffet våre organisasjoner. Utfordringene og oppgavene er de samme. Situasjonen har krevd stor omstilling og det har vært stor omstillingsevne. Når den nye hverdagen etter hvert kommer vil dette være en ny hverdag som fordrer at organisasjonene løser oppgavene på enn annen måte enn før pandemien. Dette vil kreve ressurser,

FFO mener det er viktig at 2023 representerer et økonomisk løft for organisasjonene, og vi ber derfor om en økning på 35 mill. kroner utover prisvekst, til sammen 285 mill. kroner.

*FFO ber om at tilskuddsordningen for funksjonshemmedes organisasjoner økes til 285 mill. kroner.*

***Støtte til sivilt samfunns arbeid med rapportering til CRPD-komiteen 2023 (2024)***

FFO viser til brev av 12. november fra sivilt samfunn til Kulturministeren, der vi orienterer om organisering og prosess for sivilt samfunns rapportering til CRPD 2023 (på grunn av forsinkelser i høringer for CRPD-komiteen er det grunn til å tro at Norges neste rapportering er minst ett år forsinket, og tidligst vil skje i 2024). Vi forbereder der Kulturministeren på at det vil komme en søknad om støtte til rapporteringsarbeidet. Kulturministeren sier i sitt svarbrev at det vil avsettes midler til dette i Statsbudsjettet for 2023.

FFO koordinerer rapporteringsarbeidet på vegne av sivilt samfunn, og fikk i forrige runde 500 000 kroner over statsbudsjettet til dette arbeidet over to år. Dette var litt knapt, siden rapporteringen innebar to reiser til Geneve for flere av organisasjonsrepresentantene som deltok i arbeidsgruppen for alternativrapporten og som hadde en rolle i komitehøringen. Vi fordelte ansvaret for artiklene i CRPD mellom deltagerne i arbeidsgruppen, inkludert ansvaret for å svare for disse i møtene vi hadde med CRPD-komiteen, og vil gjøre dette også i denne runden.

Vi opplevde dessverre at arbeidsgruppa og det gode samarbeidet gikk litt i oppløsning da vi kom hjem fra Geneve og potten var tom. Det var uheldig, siden det er viktig at sivilt samfunn har muskler til å følge opp anbefalingene fra CRPD-komiteen etter høringen. Vi vil derfor understreke viktigheten av at midlene blir forlenget med minst ett år, slik at vi også får samarbeidet om etterarbeidet med rapporteringen.

*For å sikre sivilt samfunn gode rammebetingelser og mulighet til å delta i Norges rapportering på CRPD i 2023 (2024) ber vi regjeringen om å avsette1 000 000 kroner til dette i statsbudsjettet for 2023, eventuelt 500 000 hvert år i 2023 og 2024.*

***Anmodning* om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2023.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

1. Samme krav er stilet til Kommunal- og moderniseringsdepartementet og Kunnskapsdepartementet [↑](#footnote-ref-2)
2. Samme krav er stilet til Kommunal- og moderniseringsdepartementet og Kunnskapsdepartementet [↑](#footnote-ref-3)
3. <https://ffo.no/globalassets/dokumenter-ffo/rapport.det-viktigste-er-a-delta.pdf> [↑](#footnote-ref-4)